สภาคองเกรสจะปลดผู้นำสหรัฐฯ
วันนี้ วันศุกร์ส่งท้ายปี 2018 เป็นวันทำงานวันสุดท้ายของปีก่อนหยุดยาวข้ามปี ปี 2018 เป็นปีแห่งวิกฤติเศรษฐกิจการค้าระหว่างประเทศ และ วิกฤติการเมืองระหว่างประเทศ ที่เกิดจากนโยบายสุดเพี้ยนของ ประธานาธิบดีโดนัลด์ ทรัมป์ ผู้นำสหรัฐฯ ความจริงตัวเลขเศรษฐกิจโลกก็ไม่ได้เลวร้ายอะไรมาก แต่นโยบายเพี้ยนของ ประธานาธิบดีทรัมป์ ที่ทำสงครามการค้ากับ ประเทศจีน กับชาวโลก และ คนอเมริกันเอง เหมือนเป็น ผู้นำที่ป่วยทางจิต มองคนอื่นผิดหมดทุกอย่าง เช่น การไม่ยอมลงนามในร่างกฎหมายงบประมาณ เพราะรัฐสภาสหรัฐฯไม่ยอมเพิ่มงบ 5,000 ล้านดอลลาร์ เพื่อสร้างกำแพงกั้นระหว่างสหรัฐฯกับเม็กซิโก เป็นต้น ส่งผลให้รัฐบาลสหรัฐฯต้องซัตดาวน์หรือปิดสำนักงานรัฐบาลกลางเพราะไม่มีเงินจ่ายเงินเดือน,การกระทำของ ประธานาธิบดีทรัมป์ ส่งผลให้ตลาดหุ้นสหรัฐฯ และตลาดหุ้นทั่วโลกร่วงหนักใน วันคริสต์มาส ที่ผ่านมา กลายเป็น วันคริสต์มาสเลือด ตลาดหุ้นแดงฉานไปทั่วโลก ดัชนีดาวโจนส์ร่วงกว่า 653 จุด ปิดตํ่ากว่า 22,000 จุดเป็นครั้งแรกใน 15 เดือน ดัชนีนิเกอิร่วงกว่า 1,000 จุด ปิดตํ่ากว่า 20,000 จุดเป็นครั้งแรก ดัชนีหุ้นไทยร่วงไป 34.64 จุด ปิดที่ 1,556.65 จุด เฉพาะหุ้นไทยความมั่งคั่งในปีนี้หายไปแล้วกว่า 1.6 ล้านล้านบาท,ทรัมป์ ได้ส่งทวีตกล่าวโทษ นายเจอโรม โพเวล ประธานธนาคารกลางสหรัฐฯ (เฟด) ว่า ปัญหาหนึ่งเดียวของเศรษฐกิจสหรัฐฯก็คือเฟด พวกเขาไม่เข้าใจความรู้สึกของตลาด พวกเขาไม่เข้าใจความจำเป็นในการทำสงครามการค้า หรือการทำให้เงินดอลลาร์แข็งค่า หรือแม้แต่การชัตดาวน์ของพรรคเดโมแครตต่อเรื่องการสร้างกำแพง เฟดก็เหมือนนักกอล์ฟที่ทรงพลัง แต่ทำคะแนนไม่ได้ เพราะพวกเขาไม่มีความรู้สึกในสัมผัสที่บางเบา–พวกเขาพัตต์ไม่เป็น,ใครเป็นนักกอล์ฟย่อมเข้าใจสิ่งที่ ประธานาธิบดีทรัมป์ ทวีตได้เป็นอย่างดี,นักกอล์ฟที่ทรงพลังสามารถไดรฟ์ลูกได้ไกล แต่ออกทะเล คือลูกกอล์ฟไม่อยู่ในแฟร์เวย์ ออกซ้ายออกขวา เข้าป่าตกน้ำตกทราย ไม่สามารถทำสกอร์ได้เหมือนนักกอล์ฟที่ไดรฟ์ตรง ลูกอยู่ในแฟร์เวย์ เรื่องการสัมผัสและการพัตต์ก็เช่นเดียวกัน การจับพัตเตอร์ที่ดีต้องจับแบบสัมผัสเบาๆเหมือนจับลูกนกอยู่ในอุ้งมือ จะช่วยให้พัตต์ลูกลงหลุมได้อย่างนุ่มนวล ถ้าจับพัตเตอร์แรงเกินไปจะส่งผลต่อทิศทางการพัตต์ โอกาสที่ลูกจะลงหลุมก็ยากขึ้น,ทรัมป์ เป็นนักกอล์ฟและเจ้าของสนามกอล์ฟหลายสนามจึงรู้เรื่องกอล์ฟดี,แต่ การที่เฟดตัดสินใจขึ้นดอกเบี้ยครั้งล่าสุด เพราะมองเห็นแล้วว่า อนาคตเศรษฐกิจสหรัฐฯภายใต้การบริหารของทรัมป์คงไม่สดใสแน่นอน จึงขึ้นดอกเบี้ยดักหน้าเพื่อให้มีโอกาสถอยในอนาคต ถ้าปี 2020 เศรษฐกิจสหรัฐฯเกิดภาวะถดถอยขึ้นมาจริงๆ เฟดจะได้มีเครื่องมือการเงินด้วยการลดดอกเบี้ยลงมา เพื่อประคองเศรษฐกิจ เพราะ ฐานะการคลังสหรัฐฯยุคประธานาธิบดีทรัมป์ หนี้ท่วมถึงคอหอยแล้ว,ตัวเลขหนี้ล่าสุดเมื่อเดือนตุลาคม ยอดหนี้รัฐบาลสหรัฐฯพุ่งขึ้นไปถึง 21.6 ล้านล้านดอลลาร์ คิดเป็น 77% ของจีดีพี คาดว่าสิ้นปีนี้จะเพิ่มขึ้นเป็น 78% ของจีดีพี และ ยอดหนี้รวมในสหรัฐฯก็พุ่งขึ้นไปถึง 71.845 ล้านล้านดอลลาร์ เฉลี่ยหนี้ต่อหัวคนอเมริกัน 218,223 ดอลลาร์ เฉลี่ยหนี้ต่อครอบครัว 853,852 ดอลลาร์ ในอนาคตคาดกันว่าฐานะการคลังของสหรัฐฯจะแย่ลงกว่านี้ เพราะเก็บภาษีได้น้อยลง จากการลดภาษีครั้งใหญ่ของทรัมป์,จากความล้มเหลวในนโยบายบริหารประเทศครั้งแล้วครั้งเล่า มีข่าวว่าต้นปีหน้า สภาคองเกรส จะระดมเสียงในสภา ยื่นญัตติกล่าวโทษประธานาธิบดีทรัมป์ เพื่อปลดออกจากตำแหน่ง แม้จะเป็นเรื่องยาก แต่ก็ยังดีกว่าไม่ทำอะไรเลย ขนาดเมืองไทยอยู่ไกลจากสหรัฐฯกว่า 14,000 กิโลเมตร ก็ยังเดือดร้อนเพราะนโยบายของทรัมป์.,ลม เปลี่ยนทิศ
การกระทำของ ประธานาธิบดีทรัมป์ ส่งผลให้ตลาดหุ้นสหรัฐฯ และตลาดหุ้นทั่วโลกร่วงหนักใน วันคริสต์มาส ที่ผ่านมา กลายเป็น วันคริสต์มาสเลือด ตลาดหุ้นแดงฉานไปทั่วโลก
สภาคองเกรส,ผู้นำสหรัฐ,โดนัลด์ ทรัมป์,หมายเหตุประเทศไทย,ลม เปลี่ยนทิศ